
Regulamentul privind interzicerea utilizării trotinetelor electrice în parcuri, locuri de joacă, terenuri de sport, curțile unităților de învățământ și în zona parc,blocuri Mărăcineni

CAPITOLUL I
DISPOZIȚII GENERALE


Art.1.  Prezentul regulament stabilește regulile privind utilizarea trotinetelor electrice în zona parc,blocuri Mărăcineni.
         	Art. 2. Prezentul regulament a fost elaborat în scopul asigurării cadrului legal necesar pentru dezvoltarea mobilității urbane prin aplicarea următoarelor mijloace de acțiune: 
· asigurarea măsurilor necesare pentru utilizarea în siguranță a trotinetelor electrice, pentru reducerea drastică a riscului de accidente; 
· prevenirea oricăror eventuale disensiuni survenite între utilizatorii de trotinete electrice și pietoni sau ceilalți participanți la trafic, ca urmare a utilizării domeniului public; 
· dezvoltarea și promovarea unor programe de acțiune pentru educarea și responsabilizarea utilizatorilor de trotinete electrice în contextul exigențelor impuse de complexitatea traficului  supraaglomerat;
         	Art.3.  Regulamentul este elaborat conform prevederilor legale în  vigoare,  în  baza următoarelor acte normative:
· Ordonanţa de urgenţă a Guvernului nr. 57 din 3 iulie 2019 privind Codul administrativ, cu  modificările și completările ulterioare,
· Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare;  
· Ordonanţa Guvernului nr.2/2001 privind regimul juridic al contravenţiilor, cu modificările şi completările ulterioare;
· Legea Poliției Locale nr. 155/2010, cu modificările și completările ulterioare;
   	Art. 4. Definițiile termenilor și expresiilor folosite în  prezentul regulament sunt următoarele:
a) Trotineta electrică[footnoteRef:1] - vehiculul cu două sau trei roţi şi ghidon, utilizat pentru transportul unei singure persoane, care nu este prevăzut cu loc şezând sau care este echipat cu un loc şezând pentru conducător, al cărui punct de şedere de referinţă se află la o înălţime mai mică sau egală cu 540 mm în cazul celor cu două roţi, respectiv la o înălţime mai mică sau egală cu 400 mm în cazul celor cu trei roţi, a cărui viteză maximă prin construcţie este mai mare de 6 km/h, dar nu depăşeşte 25 km/h şi care este echipat cu motor electric; punctul de şedere de referinţă are înţelesul prevăzut în Regulamentul (UE) nr. 168/2013 al Parlamentului European şi al Consiliului din 15 ianuarie 2013;  [1:  conform art.6 alin.101 din  Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare,] 

b) Pistă pentru biciclete[footnoteRef:2] -  subdiviziunea părţii carosabile, a trotuarului ori a acostamentului, special amenajată, semnalizată şi marcată corespunzător; [2:  conform art.6 alin.25 din  Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare,] 

c) Drum public[footnoteRef:3] - orice cale de comunicaţie terestră, cu excepţia căilor ferate, special amenajată pentru traficul pietonal sau rutier, deschisă circulaţiei publice; drumurile care sunt închise circulaţiei publice sunt semnalizate la intrare cu inscripţii vizibile; [3:  conform art.6 alin.14 din  Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare,] 

d) Parte carosabilă[footnoteRef:4] - porţiunea din platforma drumului destinată circulaţiei vehiculelor; un drum poate cuprinde mai multe părţi carosabile complet separate una de cealaltă printr-o zonă despărţitoare sau prin diferenţă de nivel; [4:  conform art.6 alin.23 din  Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare,] 

e) Trotuar[footnoteRef:5] - spaţiul longitudinal situat în partea laterală a drumului, separat în mod vizibil de partea carosabilă prin diferenţă sau fără diferenţă de nivel, destinat circulaţiei pietonilor; [5:  conform art.6 alin.33 din  Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare,] 

f) Zonă pietonală[footnoteRef:6] - perimetrul care cuprinde una sau mai multe străzi rezervate circulaţiei pietonilor, unde accesul vehiculelor este supus unor reguli speciale de circulaţie, având intrările şi ieşirile semnalizate în conformitate cu prevederile legale; [6:  conform art.6 alin.39 din  Ordonanța de Urgență a Guvernului României nr.195/2002 privind circulaţia pe drumurile publice, republicată cu modificările și completările ulterioare,] 

g) utilizator de trotinete electrice - persoana care folosește o trotinetă electrică;

CAPITOLUL II
Reguli privind utilizarea trotinetelor electrice pe domeniul public și drumurile publice

         	Art. 5. Condiții pentru utilizarea trotinetelor electrice: 
a) Pentru a conduce o trotinetă electrică pe drumurile publice, conducătorul acesteia trebuie să aibă vârsta de cel puțin 14 ani. 
b) Dacă un drum este prevăzut cu o pistă pentru biciclete, trotinetele electrice vor fi conduse numai pe pista respectivă. În lipsa acestei piste, circulația trotinetelor electrice este permisă numai pe sectoarele de drum unde viteza maximă admisă pentru circulația vehiculelor este de 50km/h; 
c) Trotinetele electrice au obligația de a circula având un sistem de frânare funcțional și eficient; 
d) Casca de protecție este obligatorie pentru conducătorii de trotinete electrice a căror vârstă este sub 16 ani, atunci când se deplasează pe partea carosabilă; 
e) Trotinetele electrice care circulă pe drumurile publice trebuie să fie echipate cu mijloace de iluminare (lumină albă sau galbenă - în față și lumina roșie - în spate) vizibile, dispozitive reflectorizant-fluorescente, cu sistem de frânare eficace și cu sistem de avertizare sonoră. Este interzisă circulația acestora pe timp de noapte fără aceste mijloace și dispozitive în stare de funcționare; 
f) Utilizatorii au obligația să circule cu luminile aprinse în orele întunecate ale zilei și/ sau cu vizibilitate redusă; 
g) Circulatia trotinetelor electrice pe drumurile publice se va desfășura prin respectarea regulilor de circulație în vigoare; 
h) Se interzice circulația pe drumurile publice a mai mult de o persoană pe un singur vehicul/dispozitiv electric. 
i) Se interzice transportul pasagerilor și a bagajelor pe trotinete electrice. 
j) Trotinetele electrice, atunci când circulă pe drumurile publice în grup, trebuie conduse numai pe un singur rând. 
k) În timpul circulației pe drumurile publice, utilizatorii de trotinete electrice sunt obligați să aibă asupra lor actul de identitate; 
       	Art. 6. Codul de conduită al utilizatorului de trotinetă electrică: 
a) Este interzis utilizatorului/conducătorului de trotinetă electrică să facă depășiri ale autovehiculelor aflate în mers; 
b) Este interzis utilizatorului de trotinetă electrică să conducă sub influența băuturilor alcoolice sau a altor substante interzise; 
c) Este interzis utilizatorului de trotinetă electrică să se țină de alt vehicul aflat în mers ori să fie remorcat de un alt vehicul sau împins sau tras de o altă persoană aflată într-un vehicul;
d) Este interzis utilizatorului de trotinetă electrică  să circule cu defecțiuni tehnice la sistemele de frânare;
e) Este interzis utilizatorului de trotinetă electrică să traverseze drumurile publice pe trecerile destinate pietonilor în timp ce se deplasează pe trotineta electrică;
f) Este interzis utilizatorului de trotinetă electrică să circule pe trotuare, cu excepția cazului în care pe trotuare sunt amenajate piste speciale destinate bicicletelor și trotinetelor electrice; 
g) Dacă un drum este prevăzut cu o pistă specială destinată circulației bicicletelor și a trotinetelor electrice, acestea vor fi conduse numai pe pista respectivă și în sensul de deplasare indicat pe aceasta; 
h) Este interzis utilizatorului de trotinetă electrică să circule:
· În zona parc,blocuri Mărăcineni,
i) Este interzisă circulația trotinetelor electrice pe străzile și drumurile din categoria P (pietruite) și NR (nereabilitate); 
j) Se interzice conducerea trotinetei electrice fără a ține ghidonul; 
k) Se interzice transportarea, remorcarea sau împingerea de obiecte care împiedică conducerea vehiculului sau creează un pericol pentru alți participanți la trafic; 
l) Se interzice conducerea unei trotinete electrice pe zone destinate numai pentru pietoni;
m) Se interzice folosirea de către utilizator de accesorii sau dispozitive mobile (telefon, smartphone, tablete, etc), inclusiv căști audio, atunci când conduce o trotinetă electrică; 
n) Se interzice parcarea trotinetelor pe carosabilul auto sau pe pistele de biciclete.

	

CAPITOLUL III
CONTRAVENȚII ȘI AMENZI

        	Art. 7. Constituie contravenție și se sancționează utilizatorul cu amendă de la 200 lei la 400 lei pentru următoarele fapte:
a)	nerespectarea prevederilor art. 5 și art.6   din prezentul regulament.

        	Art.8.  (1) Constatarea contravenţiilor şi aplicarea sancţiunilor prevăzute în prezentul Regulament se face de către Poliția Locală a comunei Mărăcineni.
                (2)	Contravenientul poate achita, în termen de cel mult 15 zile de la data înmânării sau comunicării procesului-verbal, jumătate din minimul amenzii prevăzute de art.7, agentul constatator făcând menţiune despre această posibilitate în procesul- verbal.
                (3)	Prevederile din  prezentul Regulament referitor la contravenţii se completează cu dispoziţiile din O.G nr.2/2001 privind regimul juridic al contravenţiilor,  cu modificările şi completările ulterioare.     
  
          Art.9. Sancțiunile contravenționale stabilite în prezentul Regulament se constată prin procese verbale de constatare și aplicare a sancțiunii contravenționale și se pot aplica contravenienților, persoane fizice și persoane juridice.
        

CAPITOLUL V
DISPOZIŢII FINALE

Art.10. Prezentul Regulament poate fi modificat şi completat prin hotărâre a Consiliului Local  al Comunei Mărăcineni.

Art.11. Dispoziţiile din prezentul Regulament se completează cu dispoziţiile din Ordonanța de Urgență a Guvernului României nr. 195/2002 privind circulaţia pe drumurile publice, republicată cu modificările și completările ulterioare, Legea Poliției Locale nr. 155/2010, cu modificările și completările ulterioare, Ordonanța de Urgență a Guvernului României nr. 57/2019 privind Codul administrativ, cu modificările şi completările ulterioare, Codul civil şi alte prevederi legale în vigoare.


Administrator public,
Nicolae ARDEI

